«Iуащхьэмахуэм» и етIуанэ къыдэкIыгъуэр
«Iуащхьэмахуэ» литературэ журналым и етIуанэ къыдэкIыгъуэр къытIэрыхьащ.
Журналым и «ЖьантIэ» Iыхьэр къызэIуех усакIуэ Тхьэзэплъ Хьэсэн илъэс 75-рэ зэрырикъум теухуа тхыгъэ гуапэхэмкIэ: ХьэкIуащэ Андрей и «Лъэхъэнэхэр зэпызыщIэ», Тхьэзэплъ Хьэсэн хужаIахэм щыщ пычыгъуэхэр, абы и усэхэр. АдэкIэ а Iыхьэм ихуащ усакIуэ Бемырзэ Мухьэдин къызэралъхурэ илъэс 70 щрикъум Хьэвжокъуэ Людмилэ игъэхьэзыра «Зи сатырхэр уахътыншэ» тхыгъэмрэ Бемырзэм къыщIэна усэхэмрэ. Абы къыкIэлъокIуэ журналист Истэпан Залинэ уэрэджыIа-кIуэ Мэремыкъуэ Хъусен илъэс 70 щрикъум дригъэкIуэкIа «Уэрэдыр зи гъащIэ» интервьюр. Апхуэдэу а Iыхьэм фыкъыщеджэ хъунущ жылагъуэ лэжьакIуэ Уэхъутэ Александр илъэс 70 щрикъум ирихьэлIэу Даур Жэгъфаррэ («Адыгэхэм я лIыкIуэ») ХьэфIыцIэ Мухьэмэдрэ ягъэхьэзыра («Хэкупсэ нэс») тхыгъэхэм.
«Прозэ» Iыхьэм ихуащ Мэзыхьэ Борис и «КIэнджэгу» Iуэтэж гъэщIэгъуэныр. «Усыгъэ» Iыхьэм хагъэхьащ БакIуу Хъанджэрий КъШР-м и усакIуэ, журналист Зэубыд Ахьмэд хуэгъэзауэ итха «ХъуэпсапIэ нэхухэр зи гъуазэ» тхыгъэмрэ Зэубыдым и усэхэмрэ. «Публицистикэ» жанрым хэхуащ НэщIэпыджэ Замирэ («Адыгэ хабзэр» Истэмбыл нэсащ»), Шыпш Даянэ («ЦIыху цIэрыIуэхэр»), Мэремыкъуэ Элеонорэ («Кавказ расэ»), Унэж Кашиф («Мыхьэнэшхуэ зиIа къэхъукъащIэхэр») сымэ я тхыгъэ гъэщIэгъуэнхэр.
«Литературэ щIэныгъэ. Критикэ» Iыхьэм фыкъыщеджэ Хьэвжокъуэ Людмилэ и «ЩIэблэм я хъэтI» тхыгъэм. Литературэм дихьэххэм «ЩIэблэ» Iыхьэм зыщыхэвгъэгъуазэ хъунущ Щомахуэ Залинэрэ («Нур») Тажджэ Замиррэ («Езанэ») я Iэдакъэ къыщIэкIа Iуэтэжхэр. ЦIыкIухэм факъыхуеджэну Iэмал фиIэщ «Сабийхэм папщIэ» Iыхьэм хагъэхьа «Зым и зэран щэм йокI» таурыхъ щIэщыгъуэм. КъыдэкIыгъуэр зэхуещIыж зи акъылыр зыгъэлэжьэну гукъыдэж зиIэхэм хухаха псалъэзэблэдзымкIэ.
БжьыхьэлI Розэ.
